নজরবন্দি হচ্ছে শহর কলকাতা। আগামী কয়েক মাসের মধ্যে শহর জুড়ে বসছে প্রায় ছ হাজার হাই রেজোলিউসান ক্যামেরা। অতি উচ্চক্ষমতা সম্পন্ন এই ক্যামেরা  শহরের নাগরিক পরিষেবা ও নিরাপত্তা সুনিশ্চিত করতে অনেকটাই সাহায্য করবে বলে মত মেয়র শোভন চট্টোপাধ্যায়ের। দু বছর আগে পথ দেখিয়েছিল আলিপুর। নাগরিক সুরক্ষা ও পুর পরিষেবা সুনিশ্চিত করতে ১১৫টি ক্যামেরার নজরবন্দি হয়েছিল কলকাতার অতি অভিজাত এই এলাকা। আলিপুর সিটিজেন্স ফোরামের উদ্যোগের ফলও মিলেছিল হাতেনাতে। রাতবিরেতে চুরি করতে গিয়ে ক্যামেরাবন্দি হয়েছিল তিন ছিঁচকে চোর। আলিপুরের সাফল্য এবার শহরজুড়ে ছড়িয়ে দিতে উদ্যোগী কলকাতা পুরসভা। কলকাতা পুলিস, পুরসভা ও এক বেসরকারি সংস্থার উদ্যোগে ছয় হাজার ক্যামেরা বসছে শহরে। আন্তর্জাতিকমানের অতি উচ্চক্ষমতা সম্পন্ন, ৩৬০ ডিগ্রি এঙ্গেলে নজরদারিতে সক্ষম, জুম ইন, জুম আউটের দক্ষতাযুক্ত ক্যামেরাগুলির নজরবন্দি হচ্ছে শহর। কয়েকমাসের মধ্যেই শহরজুড়ে ক্যামেরা বসানোর কাজ শেষ হয়ে যাবে। প্রতিটি ক্যামেরার আউটপুট দেখা যাবে সংশ্লিষ্ট বরো অফিস ও থানাতে। ফলে, নাগরিক নিরাপত্তা সুনিশ্চিত করতে পুলিসকেও অনেকটাই সহায়তা করবে ক্যামেরাগুলি।